আধুনিক যুগের বিশিষ্ট বিশেষজ্ঞ অধ্যাপক বদিউজ্জামান ফুরুজানফার কিসায়ি মার্ভাজি’র কবিতা প্রসঙ্গে লিখেছেন, কিসায়ি মার্ভাজি ইরানের একজন মস্ত বড় কবি। তার অতি অল্প যেসব কবিতা টিকে আছে সেসবই এই কবির চিন্তার ব্যাপক প্রশস্ততা, লাগসই কল্পনা, সুরম্য অলংকারিকতা ও বর্ণনা-ভঙ্গীকে তুলে ধরে। আর এইসব বিষয়ে, বিশেষ করে কবিতায় লাগসই তুলনা ও কোমলতার ক্ষেত্রে খুব কম কবিকেই তার সমকক্ষ বলা যেতে পারে। বিখ্যাত দার্শনিক ও কবি নাসের খসরু নানা ক্ষেত্রে কিসায়ি মার্ভাজি’র নাম নিয়েছেন এবং ছন্দের বিষয়ে তার কিছু সমালোচনাও করেছেন।